《江横暮景》
宋代·蒲寿宬

独倚阑干对落霞，垂杨古渡欲栖鸦。
渔翁何处烟藏浦，白鹭成群月浸沙。
泪落西风叫黄鹄，酒阑深夜听琵琶。
谁人得似鸱夷子，一叶浮云总是家。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。